ஸ்டாக்பிஷ் (சதுரங்கம்)

ஸ்டாக்பிஷ் ( Stockfish Chess Engine ) என்பது உலகின் மிக வலிமையான மென்பொருள் சதுரங்கப் இயந்திரங்களில் ஒன்றாகும். இது ஒரு கட்டணமற்ற திறந்த மூல மென்பொருள் ஆகும். அதாவது இதன் மூல மென்பொருள் குறியீடு பொதுவில் கிடைக்கிறது. இதை யார் வேண்டுமானாலும் பயன்படுத்தி, மேம்படுத்தலாம். இது 2008 ஆம் ஆண்டு வெளியிடப்பட்டதிலிருந்து சதுரங்க உலகில் ஒரு முக்கிய இடத்தைப் பிடித்துள்ளது.  தற்போது ஒரு பெரிய தன்னார்வ சமூகத்தால் இது தொடர்ந்து மேம்படுத்தப்பட்டு வருகிறது.

இது உலகின் மிக உயர்ந்த கணினி சதுரங்கப் போட்டிகளான டாப் செஸ் என்ஜின் சாம்பியன்ஷிப் (TCEC) மற்றும் செஸ்.காம் கணினி சதுரங்க சாம்பியன்ஷிப் (CCC) போன்ற போட்டிகளில் பலமுறை வெற்றி பெற்று தொடர்ந்து உலகின் முன்னணி சதுரங்க இயந்திரங்களில் ஒன்றாகத் திகழ்கிறது.

செயல்பாட்டு
ஸ்டாக்பிஷ் தனது வலிமைக்கு பல காரணிகளைக் கொண்டுள்ளது. முக்கியமாக இது "அல்ஃபா-பீட்டா தேடல்" (alpha-beta search) எனப்படும் ஒரு மேம்பட்ட தேடல் வழிமுறையைப் பயன்படுத்துகிறது. இந்த வழிமுறை சதுரங்கப் பலகையின் நிலையை ஆழமாக ஆராய்ந்து பல நகர்வுகளுக்கு முன்னதாகவே சாத்தியமான விளைவுகளைக் கணக்கிடுகிறது. மேலும் "திறம்பட புதுப்பிக்கக்கூடிய நரம்பியல் வலைப்பின்னல் மதிப்பீடு" (Efficiently Updatable Neural Network Evaluation - NNUE) என்ற தொழில்நுட்பத்தை பயன்படுத்துகிறது. இது ஒரு பலகையின் நிலையை மதிப்பிடும் ஒரு புதிய அணுகுமுறை. பாரம்பரியமாக சதுரங்கப் பொறிகள் மனிதர்களால் வரையறுக்கப்பட்ட விதிகள் மற்றும் மதிப்புகளின் அடிப்படையில் ஒரு பலகையின் நிலையை மதிப்பிட்டன. ஆனால் NNUE தொழில்நுட்பம் நரம்பியல் வலைப்பின்னல்களைப் பயன்படுத்தி பல நூறு மில்லியன் சதுரங்க நிலைகளிலிருந்து கற்றுக்கொண்டு மிகவும் துல்லியமான மதிப்பீடுகளைச் செய்கிறது. இதனால் ஸ்டாக்பிஷ் மனிதர்களால் கண்டுபிடிக்க முடியாத ஆழமான மற்றும் வியக்கத்தக்க நகர்வுகளைக் கண்டறிகிறது.

ஸ்டாக்பிஷ் பல்வேறு கணினி இயங்குதளங்களிலும் கைபேசி சாதனங்களிலும் பயன்படுத்தக்கூடிய வகையில் உருவாக்கப்பட்டுள்ளது. இது உலகளாவிய சதுரங்க இடைமுகம் (Universal Chess Interface - UCI) எனப்படும் ஒரு இடைமுகத்தை பயன்படுத்துகிறது. இதன் மூலம் பல்வேறு சதுரங்கக் கணினி வரைபடப் பயனர் இடைமுகங்களுடன் (Graphical User Interface - GUI) இணைந்து செயல்பட முடியும். இது ஒரு பயனர் சதுரங்கப் பலகையை திரையில் பார்த்து நகர்வுகளைச் செய்வதற்கு உதவுகிறது. 

ஸ்டாக்பிஷ் தனிப்பட்ட பயன்பாட்டில் மட்டுமல்லாமல் இணைய சதுரங்கத் தளங்களிலும் சதுரங்கப் போட்டி மென்பொருள்களிலும் பரவலாகப் பயன்படுத்தப்படுகிறது.  இதன் வலிமை சதுரங்க வீரர்கள் தங்கள் திறனை மேம்படுத்தவும் புதிய திறப்பு மற்றும் இறுதி ஆட்ட நுட்பங்களைக் கற்றுக்கொள்ளவும் பெரிதும் உதவுகிறது.

வெளிப்புற இணைப்பு
 https://stockfishchess.org

மேற்கோள்கள்

பகுப்பு:சதுரங்கப் பொறிகள்
பகுப்பு:சதுரங்கம்